Tirsdag presenterte landslagssjef Lars Lagerbäck troppen til de kommende EM-kvalifiseringskampene mot Malta og Sverige. I troppen ble det funnet plass til to nye ansikter.

- Vi har Mathias Normann og Erling Braut Haaland som kommer inn som debutanter. Vi vil rotere på noen plasser i troppen, og de kommer begge inn fordi de har gjort det veldig bra. Mathias har spilt fast etter at han flyttet til Rostov i januar, og Erling har fått spilt mye i oppkjøringen og starten av sesongen. Han har scoret mål og også i spillet for øvrig vist mye positivt. Begge har gjort det veldig bra, og det skal bli interessant å se de fungerer sammen i vår gruppe, sier landslagssjef Lars Lagerbäck.

- Vi forventer oss naturligvis to ulike kamper. På hjemmebane skal vi naturligvis føre, kontrollere og dominere mot Malta, men skal definitivt ikke undervurdere dem. Men skal vi være med er det kun seier som gjelder. Mot Sverige tror jeg det blir en veldig jevn kamp. Vi skal skjerpe til vårt forsvarsspill og ikke slippe til som vi gjorde de siste 20-30 minuttene hjemme. Jeg tror det kommer til å være små marginer mot Sverige og da gjelder det at vi presterer på topp, både som lag og individuelt, sier Lagerbäck.

Etter de to uavgjortkampene hjemme mot Romania og Sverige er landslagssjefen klar på at Norge bør vinne de to kommende kampene.

- Det er ikke kjørt med fire poeng, men seks poeng er det som gjelder, avslutter han.

Tropp mot Malta og Sverige